Danskerne skal ikke frygte, at deres personfølsomme data fra NemID og dankort ender i hænderne på amerikanske myndigheder, hvis Nets bliver solgt til en amerikansk ejer.

Det slår direktøren for Digitaliseringsstyrelsen, Lars Frelle-Petersen, helt fast over for Politiken.

»Med de reguleringer, der er i Danmark, er der grund til at have tillid til den måde, data håndteres på i dag. Særligt hvad angår de offentlige data, som vi har med at gøre, synes jeg, vi har gode kontrakter. Vi skal selvfølgelig være opmærksomme, men der er intet bemærkelsesværdigt i, hvis Nets kommer på for eksempel amerikanske hænder«, siger han.